ศิษย์เบี้ยวหนี้ ดอดปิดบัญชี4รายหนีหาย13
ผู้จัดการ กยศ.เผย ลูกศิษย์เบี้ยวหนี้ดอดปิดบัญชี อีก 4 "ครูวิภา" ถูกยึดทรัพย์
28 ก.ค. 2561

ผู้จัดการ กยศ.เผย ลูกศิษย์เบี้ยวหนี้ดอดปิดบัญชี อีก 4 "ครูวิภา" ถูกยึดทรัพย์
นายชัยณรงค์ กัจฉปานันท์ ผู้จัดการผู้ค้ำประกันกองทุนเงินให้กู้ยืมเพื่อการศึกษา (กยศ.) เปิดเผยว่า ขณะนี้ลูกศิษย์ น.ส.วิภา บานเย็น หรือครูวิภา ผู้บริหารโรงเรียนแห่งหนึ่งใน จ.กำแพงเพชร ได้เข้ามาปิดบัญชีกับทาง กยศ.เพิ่มอีกจำนวน 4 ราย จากข้อมูลผู้ที่ถูกดำเนินการบังคับคดีทั้งหมด 17 ราย เหลืออีก 13 ราย ยังไม่มีการติดต่อเข้ามา
อย่างไรก็ตาม ลูกศิษย์ครูวิภาทั้ง 4 ราย มีวงเงินกู้ที่ต้องชำระจำนวนไม่มาก แต่ละรายมีวงเงินกู้เป็นจำนวนหลักหมื่น สำหรับ 13 รายที่เหลือ ทาง กยศ.เข้าใจว่าบางคนอาจไม่มีเงินก้อนที่จะมาปิด บัญชีทันที ซึ่งไม่อยากให้กังวล เพียงแต่ขอให้ติดต่อมา ที่ กยศ.เพื่อนัดชำระตามขั้นตอนซึ่งหากติดต่อเข้ามาครูวิภาก็จะ ไม่ถูกยึดทรัพย์
ขณะที่ นายรัชชัยย์ ศรสุวรรณ นายกสมาคมผู้บริหารโรงเรียนมัธยมศึกษาแห่งประเทศไทย (ส.บ.ม.ท.) กล่าวว่า อยากให้กระทรวงศึกษาธิการ (ศธ.) เข้าช่วยเหลือครูรายนี้โดยเร็ว เพราะเป็นครูที่มีความรักศิษย์เป็นอย่างยิ่ง ยอมเอาตัวเข้าเสี่ยงเพื่อให้ลูกศิษย์ประสบความสำเร็จในอนาคต ครูอาจจะพลาดเพียงแค่ไปค้ำประกันให้ กับลูกศิษย์ที่ไม่มีจิตสำนึกแห่งความ รับผิดชอบ แต่ก็ไม่ใช่ความผิดของครู
"ศธ.ควรที่จะตั้งกองทุนขึ้นมาเพื่อช่วยเหลือครูวิภาอีกทางหนึ่ง ซึ่งทาง ส.บ.ม.ท. ก็พร้อมที่จะระดมทุนจากสมาชิกอีกทางหนึ่งเพื่อร่วมกันบริจาคเงินช่วยเหลือไม่ให้ครูต้องเดือดร้อนจากการ ยึดทรัพย์" นายรัชชัยย์ กล่าว